Фондация "Ванга" представя новия филм на Стилиян Иванов
"Реквием за Ванга" се нарича новият руско-български документален филм, който ще бъде представен на 18 май от 19:00 ч. в Голямата зала на Руския културен център в София. Режисьорът Стилиян Иванов прави проекта по покана на руски инициативен комитет за отбелязване 75-годишния юбилей на популярната руска лечителка Людмила Ким, дългогодишна близка приятелка на леля Ванга. Неслучайно премиерата е под егидата на фондация "Ванга" - Ким е дългогодишен неин член и десетилетия наред подпомага и популяризира дейността й. По нейно настояване входът е безплатен. Самата Ким също пристига за срещата.Освен биографична информация лентата включва и съвети за лечение на разни заболявания чрез билки, гимнастика и т.н. Людмила смята, че болестите са следствие на неправилно хранене, липса на движение, мрачни мисли и... безверие. Тя твърди: "Истинският лекар е Бог, независимо как го наричаме: Светлина, Енергия, Сила... той помага!"През септември пък ще бъде готов поредният документален филм на Стилиян Иванов за здравословния живот и хранене по системата на Лидия Ковачева. Този път д-р Емилова и екипът й представят природните методи за лечение на репродуктивните проблеми при мъжете и жените.А преди дни Иванов започна снимките на филм за мистицизма на Изтока и влиянието му върху езотеричните и явни духовни учения на Европа. Лентата ще проследи пътя на суфизма от Иран, през Турция и Хърватия до Италия, Испания и Франция.